**Odôvodnenie nerozdelenia zákazky na časti**

podľa § 28 ods. 2 zákona

Podľa § 28 ods. 1 zákona o verejnom obstarávaní: *„Verejný obstarávateľ a obstarávateľ môžu rozdeliť zákazku alebo koncesiu na samostatné časti, pričom v oznámení o vyhlásení verejného obstarávania, oznámení použitom ako výzva na súťaž alebo v oznámení o koncesii určia veľkosť a predmet takýchto častí a uvedú, či ponuky možno predložiť na jednu časť, niekoľko častí alebo všetky časti.“*

Podľa § 28 ods. 2 zákona o verejnom obstarávaní: *„Ak verejný obstarávateľ nerozdelí zákazku na časti, odôvodnenie uvedie v oznámení o vyhlásení verejného obstarávania alebo v  súťažných podkladoch; táto povinnosť sa nevzťahuje na zadávanie koncesie.“*

Rozdelenie predmetu zákazky na časti je technicky a procesne nerealizovateľné a to z dôvodu, že predmet zákazky je založený na dodávke tabuliek s evidenčným číslom (ďalej ako „TEČ“) ako tovaru v jeho konečnom vyhotovení použiteľnom na montáž na vozidlo, a to jedným výhradným zhotoviteľom v rámci tzv. centralizovanej výroby TEČ. Centralizovaná výroba TEČ implicitne vyžaduje realizáciu viacerých po sebe nasledujúcich výrobných úkonov, použitie bezpečnostných opatrení, riadenie dodávok vstupných materiálov, koordináciu subdodávateľov, priebežnú komunikáciu s objednávateľom, dodávku na miesta plnenia či zodpovednosť za kvalitu ale aj záruku vlastnosti predmetu zákazky.

Centralizovaná výroba zo svojej povahy zakladá možnosť verejného obstarávateľa ako objednávateľa kontrolovať priamo jeden subjekt, t.j. zhotoviteľa, pričom všetky povinnosti dodávateľa zabezpečuje objednávateľ zmluvnými povinnosťami a ich porušenie v kritických oblastiach aj sankcionuje. Nevzniká tak okrem výrobných a technických dôvodov ani problém s určovaním zodpovedného subjektu tak pri vadách, omeškaní s dodávkou, zodpovednosti za škodu a pod. Tým sa zabezpečuje možnosť zapojenia širšieho okruhu uchádzačov a zároveň výhodné postavenie objednávateľa pri zabezpečovaní spoľahlivého plnenia zmluvných požiadaviek dodávateľom a efektívneho plnenia zákonných a rezortných úloh objednávateľa.

Pri výrobe TEČ je postupnosť krokov výroby vopred daná rozsahom špecifikácie, kde sa stanovujú technické kritériá výrobku, vrátane bezpečnostných prvkov ako ochrany pred zneužitím a/alebo falzifikáciou. Zhotoviteľ výrobnými krokmi zhodnocuje konečný výrobok až do finálnej podoby, pričom každý krok zakladá kvalitatívny predpoklad na splnenie koncových vlastností a životnosti TEČ.

Vyčlenenie jednotlivých plnení do dvoch, prípadne viacerých verejných obstarávaní, resp. rozdelenie predmetu zákazky na samostatné časti, by prinášalo verejnému obstarávateľovi faktickú nemožnosť výroby a dodávky TEČ.

Zohľadňujúc požiadavku, aby v rámci celej realizácie zákazky boli dodávané TEČ na rovnako vysokej úrovni, je potrebné, aby všetky tovary, ale aj služby, ktoré súvisia s výrobou a dodávkou TEČ, boli zabezpečované jedným kompetentným zhotoviteľom.

Takto vymedzené obstaranie tovarov (bez ďalšieho delenia na samostatné časti) predstavuje zároveň tzv. best practices (najlepšie skúsenosti) na relevantnom trhu.

Zároveň sa na relevantnom trhu centralizovaná výroba a dodávka TEČ realizuje rovnakým okruhom potenciálnych uchádzačov, a to najmä vzhľadom na rozsah a špecifickosť zákazky, miesto plnenia a typ zákazníka. Prípadné rozdelenie na časti alebo vyhlásenie viacerých verejných obstarávaní neznamená rozšírenie potenciálneho relevantného trhu.

Najmä s ohľadom na miestne, vecné, funkčné aj časové väzby, charakter predmetu zákazky, by bolo rozdelenie predmetu zákazky po technickej stránke nelogické, neúčelné, nehospodárne až objektívne nerealizovateľné.

Nerozdelenie predmetu zákazky na časti je opodstatnené a odôvodnené a nepredstavuje porušenie princípov verejného obstarávania.